《赋得贞松寿姑苏张继孟八十》
明代·刘溥

徂徕之松何蜿蜒，根盘厚地枝摩天。
气横东南动光彩，泰山风雪衡山烟。
长风吹天天宇开，飒飒海涛天上来。
世间草木总卑小，如就彭祖观婴孩。
古来君子不改德，松亦何尝改其色。
往往工师求栋梁，重如山岳谁移得。
春风细洒金粉香，茯苓寒凝琥珀光。
为君取此制春酒，饮之眉寿同无疆。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。